د تحلیف مراسمو امنیتي‌ تدابیر؛ کابل او بغداد سره د واشنګټن پرتله  
ځینې امریکايي چارواکي‌ وايي واشنګټن د کابل او بغداد بڼه خپله کړه ده.
څه موده مخکې د کانګرس پر ودانۍ د ولسمشر ټرمپ د یو شمېر پلویانو له برید وروسته هلته ۷۰۰۰امریکایي سرتېري دیره کړل شول، چارواکي وايي چې په راروانو پنځو ورځو کې به د وسله وال پوځ او ملي ګارد ۱۸۰۰۰نور سرتېري واشنګټن ته را ورسیږي. امریکایي رسنیو د دومره ډېرو عسکرو شمېر د هغو امریکایي عسکرو له شمېر سره پرتله کړی چې له متحدو ایالتونو د باندې په ماموریت بوخت دي. وايي د دغو ځواکونو شمېر تر هغو امریکایي ځواکونو زیات دی چې دا مهال په افغانستان او عراق کې دېره دي. د متحدو ایالتونو د پټو خدمتونو ادارې چې د ولسمشر د امنیت ساتل یې مسولیتونو کې راځي، په واشنګټن ډي سي کې «شنه سیمهGreen Zone» جوړه کړې ده. په دغه ښار کې به د لوړې مراسم کیږي او ټول هغه وسایل چې دغې سیمې ته راوړل کیږي، پلټل کیږي او تالاشي کیږي به. د واشنګټن ډي سي ښاروالې موریل باوزر ویلي دي چې په روان وضعیت خوشحاله نه ده خو نوې ادارې ته د واک د سوله ییز انتقال مسولیت لري‌ او ژمنه یې دا ده چې دا ښار به بېرته خپل عادي ‌حالت ته راګرځوي. د واشنګټن ډي سي په ښار کې په داسې حال کې امنیتي تدابېر زیات شوي دي چې د فدرال د تحقیقاتو ادارې (اف بي آی) په امریکا کې د وسله والو احتمالي مظاهرو خبرداری ورکړی دی. چارواکو ویلي دي چې له امنیتي‌ مسؤلینو سره په دوامداره توګه اړیکه کې دي. ټاکل شوې چې د جنورۍ په ۲۰نوی منتخب ولسمشر جوبایډن لوړه وکړي. دی به د امریکا د متحدو ایالتونو ۴۶م ولسمشر وي. ولسمشر ټرمپ ویلي دي چې د لوړې په مراسمو کې برخه نه اخلي او ټاکل شوې چې د لوړې د مراسمو د ورځې په سهار واشنګټن پرېږدي.